《题壁》
宋代·钱氏

落日西风照楚关，断魂残魄吊衰颜。
自从鸿鹄分飞后，无复鸳衰并枕间。
腕玉瘦宽金缕袖，鬓蝉慵掠翠云鬟。
秋天冬暮风雪寒，对镜懒把金蝉簇。
梦魂夜夜到君边，觉来寂寞鸳衾独。
此时行坐闲纱窗，忍泪含情眉黛蹙。
古人惜别日三秋，不知君去几多宿。
山高水阔三千里，名利使人复尔耳。
昔年曾拨伯牙弦，未遇知音莫怨天。
去年又奏相如赋，汉殿依前还不遇。
时人不知双字讹，平川倏忽风波起。
当时南宫报罢音，教妾沉吟杵中心。
为君滴下红粉泪，红罗帐裹湿鸳衾。
愤愤调琴蝉鹊噪，默默吟诗怨桂林。
千调万拨不成曲，争奈胸中气相掬。
千思万想不成诗，心如死灰谁得知。
料得君心当此际，事国繁华闲田地。
朝朝暮暮望君归，日在东隅月在西。
碧落翩翩飞雁过，青山切切子规啼。
望尽一月复一月，一见音容寸肠结。
又闻君自河东来，夜夜不教红烛灭。
鸡鸣石唳侧耳听，寂寂不闻车马音。
自此知君无定止，一片情怀冷如水。
既地黄耳寄家书，也合随时寄雁鱼。
日月逡巡又一年，何事归期竟杳然。
鲛绡裛遍相思泪，眉黛无心画远山。

作者简介：钱氏，姑苏（今江苏苏州）人。夫朱横客死岭南，高宗绍兴二十四年（一一五四）携遗孤归乡。事见《醉翁谈录》乙集卷二。